## Rješenje kojim se trgovačkom društvu Industrogradnja d.d., Zagreb, odobrava prospekt o izdavanju do najviše 235.072 redovne dionice na ime, privatnom ponudom

### NN 55/2008 (16.5.2008.), Rješenje kojim se trgovačkom društvu Industrogradnja d.d., Zagreb, odobrava prospekt o izdavanju do najviše 235.072 redovne dionice na ime, privatnom ponudom

# HRVATSKA AGENCIJA ZA NADZOR FINANCIJSKIH USLUGA

**1923**

Sukladno odredbama članka 15. stavak 1. točka 4. alineja 1. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«,
br. 140/05) te članka 22. stavak 4. Zakona o tržištu vrijednosnih papira
(»Narodne novine« br. 84/02, 138/06), na temelju zahtjeva društva
Industrogradnja d.d. Zagreb, Savska cesta 66, za odobrenje prospekta o izdavanju
dionica privatnom ponudom, Uprava Hrvatske agencije za nadzor financijskih
usluga je na sjednici održanoj 7. svibnja 2008. godine, donijela

## RJEŠENJE

### O ODOBRENJU PROSPEKTA O IZDAVANJU DIONICA PRIVATNOM PONUDOM

1. Trgovačkom društvu Industrogradnja d.d., Zagreb, Savska cesta 66, odobrava se
prospekt o izdavanju do najviše 235.072 redovne dionice na ime, privatnom
ponudom, ukupne vrijednosti od najviše 235.072.000,00 kuna, pojedinačne
nominalne vrijednosti 1.000,00 kuna po dionici.
2. Ovo rješenje objavit će se u »Narodnim novinama«.

```
Obrazloženje
```

I. Trgovačko društvo Industrogradnja d.d. Zagreb, Savska cesta 66 (u daljnjem
tekstu: Izdavatelj), podnijelo je Hrvatskoj agenciji za nadzor financijskih
usluga (u daljnjem tekstu: Agencija), 31. ožujka 2008. godine, zahtjev za
odobrenje prospekta o izdavanju redovnih dionica privatnom ponudom i
dokumentaciju, sukladno Zakonu o tržištu vrijednosnih papira (»Narodne novine«
br. 84/02, 138/06, u daljnjem tekstu: ZTVP) i Pravilniku o sadržaju zahtjeva i
prilozima za odobrenje prospekta i skraćenom prospektu (»Narodne novine»broj
118/03, u daljnjem tekstu: Pravilnik), a 18., 25. i 29. travnja i 5. svibnja
2008. godine, zatražene izmjene i dopune prospekta i priložene dokumentacije.
II. U provedenom postupku je utvrđeno da je glavna skupština Izdavatelja 31.
prosinca 2007. godine donijela Odluku o povećanju temeljnog kapitala Društva
ulozima u novcu uz pravo prvenstva svih dioničara (u daljnjem tekstu: Odluka
skupštine).
Sukladno Odluci skupštine, temeljni kapital Izdavatelja povećat će se s iznosa
od 235.072.000,00 kuna za iznos od najviše 235.072.000,00 kuna na iznos od
najviše 470.144.000,00 kuna, izdavanjem do najviše 235.072 redovne dionice na
ime, u nematerijaliziranom obliku, nominalne vrijednosti 1.000,00 kuna po
dionici, privatnom ponudom.
Rok za upis i uplatu dionica predmetnog izdanja, sukladno Odluci skupštine,
iznosi 30 dana od dana konačnosti rješenja Agencije o odobrenju prospekta.
Upis i uplata novih dionica provest će se u dva kruga. Pravo na upis i uplatu
dionica koje se izdaju na temelju Odluke skupštine, u prvom krugu imaju
dioničari Izdavatelja upisani u depozitorij Središnje depozitarne agencije d.d.,
Zagreb, Heinzelova 62a, na dan konačnosti rješenja Agencije o odobrenju
prospekta i to razmjerno njihovom udjelu u dotadašnjem temeljnom kapitalu
Izdavatelja.
Prvi krug upisa i uplate novih dionica traje do zaključno 25. dana od dana
konačnosti rješenja o odobrenju prospekta. Drugi krug traje od 28. do 30 dana od
dana konačnosti rješenja o odobrenju prospekta. Predmet ponude u drugom krugu su
dionice koje su ostale neupisane i neuplaćene u prvom krugu. Pravo na upis i
uplatu dionica u drugom krugu imaju svi dioničari Izdavatelja koji su upisali i
uplatili dionice u prvom krugu i to razmjerno njihovom iskazanom interesu u
prvom krugu, odnosno proporcionalno broju dionica koje su u prvom krugu upisali.
Predmetno izdanje dionica smatrat će se uspješnim ukoliko u navedenom roku za
upis i uplatu dionica bude upisano i uplaćeno 90% dionica koje se namjeravaju
izdati.
III. Nadalje, utvrđeno je da je Izdavatelj uplatio naknadu i administrativnu
pristojbu sukladno odredbi članka 4. stavak 2. točka 1. Pravilnika o vrsti i
visini naknada i administrativnih pristojbi Hrvatske agencije za nadzor
financijskih usluga (»Narodne novine« br. 45/06, 11/07).
IV. Ocjenjujući utvrđeno činjenično stanje, Agencija je utvrdila da su zahtjevu
za odobrenje prospekta o izdavanju redovnih dionica Izdavatelja privatnom
ponudom, priloženi svi prilozi propisani ZTVP-om i Pravilnikom te da podneseni
prospekt sadrži sve podatke u skladu s odredbom članka 21. i 26. stavak 2. ZTVP-a.
Slijedom navedenog, ispunjeni su uvjeti za odobrenje podnesenog prospekta te je,
sukladno odredbi članka 22. stavka 4. ZTVP-a, riješeno kao u točki 1. izreke.
V. Na temelju odredbe članka 8. stavak 3. Zakona o Hrvatskoj agenciji za nadzor
financijskih usluga, ovo rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-451-04/08-11/07
Urbroj: 326-111/08-8
Zagreb, 7. svibnja 2008.

Zamjenik predsjednika
**Ivo Šulenta**, v. r.

Rješenje, NN 55/2008-1923
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)